丙申上元喜晴孤坐懷舊二十韻
作者：黎廷瑞
朝代：宋

paragraphs: 少年意氣凌嵩華，尚記京城逢午夜。
璧月瓊枝彩鳳飛，銀花鐵鎖金鰲跨。
樓臺上下沸笙韶，巷陌東西暗蘭麝。
樗蒲百萬不供擲，美酒十千寧論價。
狂遊但恐星河曙，醉卧不知風露下。
悠悠人世半悲歡，忽忽天時更代謝。
蟻國驚心城郭非，蜃樓轉眼烟雲化。
微生幸爾脫干戈，暮年聊此依桑柘。
每當佳節强逢迎，忽思往事還驚咤。
新年半月雨不止，此夕一晴天所借。
草市鼕鼕村鼓閙，竹簷爛爛華燈掛。
顛狂社舞喧戲劇，落魄儒冠寄嘲駡。
亦知陋俗多浮薄，尚喜疲甿少閒暇。
先生清坐懶出門，諸少並遊惟守舍。
雖無畫燭千炬圍，猶有殘梅一枝亞。
孤燈隠隠耿相照，疏影離離淡如畫。
劃爾喧風撲短檠，炯然霽月明虛榭。
百念無營冷似灰，一閒有味甘如蔗。
已拚暮境漁樵侶，獨憶平生詩酒社。
白雲靄靄隔江山，可惜無人談舊話。